ศูนย์ซ่อมวิริยะเปิดตรวจสภาพรถฟรี20รายการ18แห่ง
วิริยะประกันภัย จับมือ กรมการขนส่งทางบก จัดโครงการ ตรวจรถก่อนใช้ ปลอดภัยแน่นอน หวังช่วยลดอุบัติเหตุช่วงเทศกาลปีใหม่ โดยประชาชนสามารถนำรถเข้ารับบริการได้ฟรีที่ศูนย์ซ่อมมาตรฐาน ทั้ง 18 แห่งในพื้นที่กรุงเทพฯ
3 ธ.ค. 2553

วิริยะประกันภัย จับมือ กรมการขนส่งทางบก จัดโครงการ ตรวจรถก่อนใช้ ปลอดภัยแน่นอน หวังช่วยลดอุบัติเหตุช่วงเทศกาลปีใหม่ โดยประชาชนสามารถนำรถเข้ารับบริการได้ฟรีที่ศูนย์ซ่อมมาตรฐาน ทั้ง 18 แห่งในพื้นที่กรุงเทพฯ 
น.ส.กานดา วัฒนายิ่งสมสุข รองผู้จัดการฝ่ายการตลาด บริษัท วิริยะประกันภัย  เปิดเผยว่า จากรายงานสถิติอุบัติเหตุทางถนนในช่วงเทศกาลสงกรานต์ที่ผ่านมา (12 – 16 เม.ย. 2553) พบว่าเกิดอุบัติเหตุรวม 2,863 ครั้ง มีผู้เสียชีวิต 257 ราย โดยสาเหตุการเกิดอุบัติเหตุส่วนใหญ่เกิดจาก เมาสุรา ขับรถเร็วเกินกว่าที่กฎหมายกำหนด หลับใน ไม่สวมหมวกนิรภัย ตลอดจนความไม่พร้อมของสภาพรถส่วนยานพาหนะที่ประสบอุบัติเหตุส่วนใหญ่ คือ รถจักรยานยนตร์ รองลงมา คือ รถยนต์ 
“อุบัติเหตุส่วนใหญ่นั้นเกิดจากความประมาท ซึ่งสุดท้ายนำมาซึ่งความสูญเสีย จากเทศกาลความรื่นเริงที่ควรจะมีแต่ความสุขสนุกสนาน กลับต้องพบกับความสูญเสีย แต่หากยึดมั่นอยู่ในความไม่ประมาท เมาไม่ขับ ตรวจเช็คสภาพความพร้อมของยานพาหนะก่อนเดินทาง นอกจากจะลดโอกาสการเกิดความสูญเสียแล้ว ยังเป็นการไม่สร้างความเดือดร้อนให้กับคนอื่นด้วย”น.ส.กานดา กล่าว
น.ส.กานดา กล่าวว่เพื่อเป็นการลดความเสี่ยงในการเกิดอุบัติเหตุอีกทางหนึ่งบริษัทจึงได้ร่วมกับ กรมการขนส่งทางบก จัดโครงการ “ตรวจรถก่อนใช้ ปลอดภัยแน่นอน” โดยมีวัตถุประสงค์เพื่อกระตุ้นจิตสำนึกให้ประชาชนคำนึงถึงความปลอดภัย และเตรียมความพร้อมของสภาพรถก่อนการเดินทางในช่วงเทศกาลปีใหม่ 2554 นอกเหนือจากการตรวจสภาพรถเพื่อต่อทะเบียนตามที่กรมการขนส่งทางบกกำหนด  โดยให้บริการกับลูกค้าและประชาชนทั่วไปในการตรวจเช็คสภาพความพร้อมเบื้องต้นของรถยนต์ฟรี 20 รายการ ที่ศูนย์ซ่อมมาตรฐานของวิริยะประกันภัยทั้ง 18 แห่ง ครอบคลุม 12 พื้นที่ในกรุงเทพมหานคร 
สำหรับศูนย์ซ่อมมาตรฐานของวิริยะประกันภัยที่เข้าร่วมโครงการประกอบด้วย พื้นที่พระราม 1 ได้แก่ บริษัท อู่วิกรม , บริษัท อู่แม่กลอง  และบริษัท เอ็น.เค.ซี.อินเตอร์(นครชัย)  พื้นที่พระราม 2 ได้แก่ บริษัท เฮงบอดี้คาร์ เซอร์วิส  และบริษัท ธนบุรี ออโต้คาร์ พื้นที่ลุมพินี ได้แก่ บริษัท อ.พิพัฒน์ยนต์ (1989)  และบริษัท ศัลยกรรมรถยนต์  พื้นที่บางพลัด ได้แก่ บริษัท ไทยรัตน์ยานยนต์  และบริษัท เจริญภัณฑ์ยนตรกิจ เซอร์วิส พื้นที่รัตนาธิ-เบศร์ ได้แก่ หจก.งามวงศ์วาน คาร์แคร์ และ บริษัท เอ็น.ซี อินเตอร์เนชั่นแนล 
พื้นที่ปากเกร็ด (345) บริษัท นำสมัยเซอร์วิส  พื้นที่ดอนเมือง บริษัท พี.รุ่งเรืองบริการ  พื้นที่สุขาภิบาล 3 อู่รามอินทราการาจ พื้นที่รัชดา บริษัท อู่วิชัยยนต์  พื้นที่บางนา บริษัท รุ่งเจริญ บอดี้ คลินิก  พื้นที่ปู่เจ้าสมิงพราย หจก.เป้งการาจ และพื้นที่สุขสวัสดิ์ บริษัท โสฬสคาร์เซอร์วิส  ผู้สนใจสามารถเข้ารับบริการได้ตั้งแต่วันนี้จนถึงวันที่ 30 ธ.ค. 2553 หรือสอบถามข้อมูลเพิ่มเติมได้ที่ศูนย์รับแจ้งอุบัติเหตุ หมายเลขโทรศัพท์ 1557 
ส่วนรายการตรวจสภาพรถเบื้องต้น 20 รายการนั้น นางสาวกานดา กล่าวว่า ส่วนใหญ่จะเป็นการตรวจพินิจด้วยสายตา โดยอาศัยความรู้ความชำนาญของช่าง อาทิ การตรวจสภาพยาง และเติมลมยาง เป่ากรองอากาศ หรือสายพาน การตรวจสอบระบบเครื่องยนต์ การตรวจสอบระบบกำลังส่ง การตรวจสอบระบบเบรค เป็นต้น ทั้งนี้รายการตรวจเช็คสภาพความพร้อมเบื้องต้นของรถยนต์นั้นจะขึ้นอยู่กับความพร้อมของศูนย์บริการแต่ละแห่งเป็นผู้กำหนดเองด้วย
นอกจากนี้ เพื่อเป็นการขอบคุณลูกค้าที่ให้ความร่วมมือนำรถเข้ามาตรวจสภาพก่อนออกเดินทางซึ่งถือว่าเป็นการเตรียมความพร้อม และให้ความสำคัญกับการใช้รถใช้ถนนร่วมกัน “วิริยะประกันภัย” จึงได้จัดเตรียมตุ๊กตารณรงค์ความปลอดภัย “เมาไม่ขับ ง่วงไม่ขับ และขับไม่โทร” เพื่อมอบเป็นของที่ระลึกให้แก่ผู้มาใช้บริการ ที่ศูนย์ซ่อมมาตรฐานทั้ง 18 แห่ง ของวิริยะประกันภัยด้วย โดยมีขั้นตอนการขอรับตุ๊กตา คือ เมื่อลูกค้ามาใช้บริการตรวจสภาพรถ และกรอกแบบสอบถามเรียบร้อยพร้อมนำมายื่นให้แก่เจ้าหน้าที่ จะสามารถเลือกรับตุ๊กตารณรงค์ เมาไม่ขับ ง่วงไม่ขับ และขับไม่โทร ได้ 1 ตัว ต่อรถ 1 คัน ฟรีทันที
ด้านผลสรุปการจัดโครงการ “ตรวจรถก่อนใช้ ปลอดภัยแน่นอน” ในช่วงเทศกาลสงกรานต์ 2553 ระหว่างวันที่ 12 มี.ค. – 12 เม.ย. 2553 ที่ผ่านมา มีหน่วยงานภาครัฐและเอกชนที่ได้เปิดบริการตรวจสภาพความพร้อมเบื้องต้นของรถยนต์ และรถจักรยานยนต์รวมทั้งสิ้น 1,774 แห่ง โดยมีจำนวนรถที่เข้าใช้บริการทั่วประเทศในช่วงเวลาดังกล่าวแยกเป็นรถยนต์ 162,318 คัน และรถจักรยานยนต์ 181,711 คัน รวมมีรถเข้ารับบริการทั้งสิ้น 344,029 คัน